b'\n_START_ARTICLE_\nChuck Palahniuk\n_START_SECTION_\nZa\xc4\x8detki\n_START_PARAGRAPH_\nPalahniuk se je rodil v Pascu, v zvezni dr\xc5\xbeavi Washington, materi Carol in o\xc4\x8detu Fredu. Star\xc5\xa1a sta se kasneje lo\xc4\x8dila, zato je Chuck pogosto \xc5\xbeivel pri starih star\xc5\xa1ih. Dedek po o\xc4\x8detovi strani se je v ZDA preselil iz Ukrajine leta 1907._NEWLINE_Chuck Palahniuk je obiskoval novinarsko \xc5\xa1olo v Oregonu in diplomiral leta 1986. Med \xc5\xa1tudijem je delal za lokalno postajo nacionalnega radia NPR, kmalu zatem pa se je preselil v Portland. Kratek \xc4\x8das je pisal za lokalni \xc4\x8dasopis, nato pa je delal kot mehanik za avtoprevoznika. V prostem \xc4\x8dasu je bil prostovljec v zaveti\xc5\xa1\xc4\x8du za brezdomce in nudil prevoz smrtno bolnim v hospicu._NEWLINE_Chuck je gej, kar pa je uspe\xc5\xa1no skrival, dokler ni off the record priznal novinarki. Ker se je zbal, da bo priznanje objavila, je na svoji spletni strani sam priznal svojo istospolno usmerjenost.\n_START_SECTION_\nKariera\n_START_PARAGRAPH_\nLeposlovje je Palahniuk za\xc4\x8del pisati sredi svojih tridesetih, ko se je udele\xc5\xbeeval pisateljskih delavnic, kamor je sprva \xc5\xa1el, da bi spoznal nove ljudi. Njegov mentor je bil pisatelj Tom Spanbauer, ki ga je tudi navdu\xc5\xa1il za minimalisti\xc4\x8dni slog pisanja._NEWLINE_Ko je hotel objaviti svoj prvi roman, Invisible Monsters, so ga zavrnili zaradi mote\xc4\x8de vsebine, kar ga je pripravilo do tega, da je napisal naslednji roman, Klub golih pesti, le zato, da bi zalo\xc5\xbeniku pokazal, da lahko napi\xc5\xa1e \xc5\xa1e bolj kontroverzen roman. Klub golih pesti je pravzaprav raz\xc5\xa1irjena kratka zgodba, ki jo je bil napisal pred \xc4\x8dasom (ta je postala \xc5\xa1esto poglavje romana)._NEWLINE_Najprej je imel veliko te\xc5\xbeav dobiti zastopnika, ki ga je dobil \xc5\xa1ele po objavi Kluba golih pesti in pove\xc4\x8danem zanimanju studia 20th Century Fox. Film so posneli leta 1999, tri leta po izdaji romana, ki pa kljub ble\xc5\xa1\xc4\x8de\xc4\x8dim imenom (Brad Pitt, Edward Norton in re\xc5\xbeiser David Fincher) ni bil posebej uspe\xc5\xa1en. Po izidu na DVD je naposled dobil zaslu\xc5\xbeen kultni status, zaradi \xc4\x8desar je tudi priljubljenost romana skokovito narastla._NEWLINE_Leto 1999 je prineslo tudi grozljivo tragedijo, ko je Chuckovega o\xc4\x8deta in njegovo punco ubil biv\xc5\xa1i fant slednje, Dale Shackleford. Leta 2001 je bil Shackleford spoznan za krivega, Chuck pa je za\xc4\x8del pisati roman Lullaby, da bi se lahko spopadel z dilemo ali naj dovoli usmrtitev Shackleforda. Roman govori o starodavni uspavanki, ki ubija \xc5\xbee, \xc4\x8de se jo ponovi v mislih.\n_START_SECTION_\nSlog pisanja\n_START_PARAGRAPH_\nPred romanom Lullaby so bili Palahniukovi liki ljudje, ki jih je dru\xc5\xbeba izob\xc4\x8dila, na kar se odzovejo s samouni\xc4\x8devalno agresijo (oblika zgodbe, ki jo sam avtor rad uvr\xc5\xa1\xc4\x8da v slog prestopni\xc5\xa1kega leposlovja). Odtlej so njegovi romani me\xc5\xa1anica satire, grozljivk in humorja, za\xc4\x8den\xc5\xa1i z Lullaby._NEWLINE_Palahniukove zgodbe se pogosto za\xc4\x8dnejo in medias res, na koncu dogajanja, ko se protagonist spominja dogodkov, ki so pripeljali do za\xc4\x8detka zgodbe. Vsak njegov roman vsebuje velik preobrat proti koncu knjige, ki je povezan s tem za\xc4\x8detkom na koncu (\xc4\x8demur avtor pravi "skrita pi\xc5\xa1tola")._NEWLINE_Na njegov slog pisanja so vplivali pisatelji, kot so Tom Spanbauer (ki je bil njegov mentor od 1991 do 1996), Amy Hempel, Mark Richards, Denis Johnson, Thom Jones in Bret Easton Ellis. Sam je v intervjuju dejal, da ima raje glagole kot pridevnike, uporablja pa omejen besednjak in kratke stavke, da opona\xc5\xa1a slog pripovedovanja povpre\xc4\x8dne osebe. Njegovi liki velikokrat padejo v filozofske razprave in bralcu ponudijo \xc5\xa1tevilne teorije in mnenja, ki so na prvi pogled \xc4\x8dudna, predvsem pa ljudomrzni\xc5\xa1ka in tema\xc4\x8dno absurdna. Ponavljajo\xc4\x8de teme so smrt, morala, otro\xc5\xa1tvo, star\xc5\xa1evstvo, spolnos in bog._NEWLINE_Veliko idej, ki se pojavijo v romanih Chucka Palahniuka, izvirajo v mislecih, kot sta Michel Foucault in Albert Camus._NEWLINE_Ko ne pi\xc5\xa1e leposlovja, se Palahniuk ukvarja s strokovno literaturo. Dela kot neodvisni novinar in pi\xc5\xa1e eseje in poro\xc4\x8dila.\n_START_SECTION_\nKritike\n_START_PARAGRAPH_\nVsebina Palahniukovih del je avtorju prislu\xc5\xbeila sloves nihilista. Palahniuk sicer zavra\xc4\x8da tak\xc5\xa1ne oznake in trdi, da je romantik. Njegova dela naj bi bila videti nihilisti\xc4\x8dna, ker izra\xc5\xbeajo ideje, s katerimi se drugi ne strinjajo.'